L'Ajuntament de Sagunt avança en l'elaboració del Pla Municipal de Cooperació Internacional
19 de maig 2021

L'equip que treballa en l'elaboració del Pla Municipal de Cooperació Internacional de l'Ajuntament de Sagunt continua avançant en el procés. Una vegada superada la primera fase, de diagnòstic, ara el grup s'ocupa de la segona fase, centrada en la confecció del projecte. Amb esta finalitat es va produir este dimarts una reunió en la qual va participar la regidora de Cooperació, Maria Josep Soriano, junt amb personal tècnic del Consistori i representants d'entitats adscrites al Consell de Pau i Solidaritat.

Es tracta de la tercera reunió que es du a terme, la primera que es realitza de manera presencial, ja que a causa de la pandèmia les dos anteriors es van celebrar telemàticament per prevenció. Després que en la primera sessió s'abordaren aspectes com l'evolució de la cooperació internacional al llarg dels últims anys, la relació entre agents de la cooperació o les febleses i fortaleses del model municipal de cooperació, el diagnòstic realitzat va permetre avançar cap a esta segona fase d'elaboració del pla.

Així, en la sessió d'este dimarts es van definir estratègies, enfocaments i línies del futur Pla Municipal de Cooperació Internacional, una vegada avaluat este diagnòstic, i ara s'emplaça l'equip a una pròxima sessió, que es produirà al juny. En la mateixa es concretaran els aspectes abordats amb la intenció de tindre finalitzat el projecte abans de l'estiu i poder presentar-lo al Ple Municipal.

La regidora de Cooperació, Maria Josep Soriano, ha agraït a totes les ONG que participen en el desenvolupament de la iniciativa el seu **«entusiasme i implicació»**. Segons ha destacat l’edil, **«ha sigut molt grat veure en persona estes persones tan compromeses i que estan col·laborant tant en la realització del pla»**.

En este procés participa personal tècnic de l'Ajuntament de Sagunt amb àmplia experiència en matèria de Cooperació Internacional i Gènere així com en la creació d'este tipus de projectes municipals. A més a més, estan prenent també part en el procés la pròpia regidora de l'àrea, Maria Josep Soriano, i les entitats que formen part del Consell de Pau i Solidaritat.​

 ![Imagen sin texto alternativo.](/media/v5iak54c/98c-pla-cooperacio.jpg)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-avanca-en-l-elaboracio-del-pla-municipal-de-cooperacio-internacional/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-avanca-en-l-elaboracio-del-pla-municipal-de-cooperacio-internacional/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-avanca-en-l-elaboracio-del-pla-municipal-de-cooperacio-internacional/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-avanca-en-l-elaboracio-del-pla-municipal-de-cooperacio-internacional/)